Hommelvik stasjon

Hommelvik stasjon er en ubetjent jernbanestasjon på Meråkerbanen og Nordlandsbanen i Malvik kommune i Trøndelag fylke. Stasjonen ble opprettet for ekspedering av tog, reisende og gods på Meråkerbanen i 1881. Hommelvik stasjon ble fjernstyrt fra Trondheim i 1976, men var betjent for billettsalg og godsekspedering til 1995.  Hommelvik ligger for øvrig 7,5 moh og 23,14 km fra Trondheim sentralstasjon.

Den første ekspedisjonsbygningen var i sveitserstil, og tegnet av arkitekten Peter Andreas Blix. Den nåværende bygningen ble oppført i 1958. En frisørsalong holder i dag til i stasjonsbygningen. Godshuset fra 1881 ble ominnredet i 1995 til «Café Rampa», som en periode tidlig på 2000-tallet også var åstedet for en TV-programserie ved Viggo Valle. Hommelvik hadde et stort sporområde, med spor til lokale bedrifter, blant annet til Trønderverftet og Djupvasskaia. Noen av sporene er fortsatt intakt, men brukes ikke lenger. Stasjonen hadde tidligere også en liten lokomotivstall og svingskive, men disse har vært borte i mange tiår. 

19. november 1940 inntraff den såkalte Hommelvik-ulykken ved Nygården nord for Hommelvik. Et lokaltog fra Kopperå som besto av en motorvogn med tilhenger, skulle krysse et lokaltog til Stjørdal som besto av damplokomotiv og 10 vogner. Kryssingen skulle foregå på Hommelvik, men Stjørdalstoget forlot stasjonen for tidlig, og togene kolliderte på fri linje. 22 mennesker ble drept og 45 skadet.

Referanser

Litteratur  
 
 
 Artikkel om ulykken i "På Sporet" nr.32 (1982). Norsk Jernbaneklubb, Oslo/Lillehammer.

Eksterne lenker 

Jernbanestasjoner på Meråkerbanen
Jernbanestasjoner på Nordlandsbanen
Jernbanestasjoner i Trøndelag
Transport i Malvik
1881 i Norge
Jernbanestasjoner åpnet i 1881
Bygninger tegnet av Peter Andreas Blix
Byggverk i Malvik